b'\n_START_ARTICLE_\nToyota\n_START_SECTION_\nHistoria\n_START_PARAGRAPH_\n1800-luvun loppupuolella Sakichi Toyoda kehitti Japanin ensimm\xc3\xa4iset koneistetut kangaspuut, jotka mullistivat koko maan tekstiiliteollisuuden. Vuonna 1918 h\xc3\xa4n perusti yrityksen nimelt\xc3\xa4 Toyoda Spinning and Weaving Company ja rakensi kuusi vuotta my\xc3\xb6hemmin poikansa Kiichiro Toyodan avustuksella automaattisen kutomakoneen. Vuonna 1926 perustettiin kutomakoneyhti\xc3\xb6 Toyoda Automatic Loom Works, josta tuli my\xc3\xb6hemmin Toyota Industries._NEWLINE_1920-luvulla Kiichiro matkusteli Euroopassa ja Yhdysvalloissa ja alkoi kiinnostua autoteollisuudesta. Sakichi sai automaattisen kutomakoneen patentista noin 150 000 euroa, joiden avulla Kiichiro perusti Toyota Motor Corporationin vuonna 1937. Autojen valmistus oli aloitettu jo 1936. Nimi Toyota valittiin Toyodan asemesta, koska se on helpompi \xc3\xa4\xc3\xa4nt\xc3\xa4\xc3\xa4 ja kirjoittaa japaniksi._NEWLINE_Kiichiron merkitt\xc3\xa4vimpi\xc3\xa4 saavutuksia oli Toyotan kuuluisa tuotantoj\xc3\xa4rjestelm\xc3\xa4, Toyota Production System. H\xc3\xa4n my\xc3\xb6s kehitti JIT- eli Just-In-Time-johtamisfilosofian, jonka kantavana ideana oli valmistaa tuotteita tilausm\xc3\xa4\xc3\xa4rien mukaan niin, ett\xc3\xa4 hukkaprosentti saatiin pidetty\xc3\xa4 mahdollisimman pienen\xc3\xa4. Toyotan tuotantoj\xc3\xa4rjestelm\xc3\xa4 painotti jatkuvaa kehityst\xc3\xa4 ja henkil\xc3\xb6st\xc3\xb6n sitoutumista, ja loi kansainv\xc3\xa4liselle autoteollisuudelle uudet standardit._NEWLINE_Ensimm\xc3\xa4inen suurtilaus tuli vuonna 1938 armeijalta. Tilaus oli 20 000 kappaletta G1-kuorma-autoa. Toyotalta kuitenkin puuttui tarvittava tietotaito ja materiaalit. Vuoden 1945 lopussa Kiichiro ja Eiji rupesivat suunnittelemaan pikkuauto SA:ta, jossa oli 1,0 litran 27-hevosvoimainen moottori, ja tammikuussa se esiteltiin asianomaiselle ministeri\xc3\xb6lle. Pikkuauto SA sai lis\xc3\xa4nimen "Toyopet", jonka p\xc3\xa4\xc3\xa4te tarkoittaa amerikanenglannissa pient\xc3\xa4, siev\xc3\xa4\xc3\xa4 lemmikkiel\xc3\xa4int\xc3\xa4. Sit\xc3\xa4 valmistettiin yhteens\xc3\xa4 noin 200 kappaletta._NEWLINE_Autonvalmistus oli juuri p\xc3\xa4\xc3\xa4ssyt kunnolla vauhtiin vuonna 1948, kun Toyota h\xc3\xa4din tuskin selvisi seuraavasta katastrofista. Inflaation taltuttamiseksi Japanin hallitus ryhtyi tiukkoihin toimenpiteisiin rahan m\xc3\xa4\xc3\xa4r\xc3\xa4n rajoittamiseksi, mink\xc3\xa4 piti hallita laukkaavaa inflaatiota. Rahan niukkeneminen johti autojen kysynn\xc3\xa4n jyrkk\xc3\xa4\xc3\xa4n laskuun ja vei Toyotan konkurssin partaalle. Toyotan oli ollut pakko pyyt\xc3\xa4\xc3\xa4 puolet kauppahinnasta etuk\xc3\xa4teen, mutta se ei en\xc3\xa4\xc3\xa4 k\xc3\xa4ynyt p\xc3\xa4ins\xc3\xa4. Ilman k\xc3\xa4teist\xc3\xa4 Toyota ei en\xc3\xa4\xc3\xa4 pystynyt ostamaan materiaaleja. Ei tiedet\xc3\xa4, miten Toyota selvisi tilanteesta. Todenn\xc3\xa4k\xc3\xb6isesti Toyodat k\xc3\xa4yttiv\xc3\xa4t yksityisomaisuuttaan materiaalihankintoihin. Kun muut japanilaiset autovalmistajat, kuten Nissan ja Isuzu, olivat jo turvautuneet joukkoirtisanomisiin, yritti Toyota pit\xc3\xa4\xc3\xa4 kiinni v\xc3\xa4est\xc3\xa4\xc3\xa4n palkanalennuksin. Se ei kuitenkaan onnistunut ja joulukuussa 1949 yhti\xc3\xb6n loppu oli l\xc3\xa4hell\xc3\xa4. 24 pankin muodostama yhteenliittym\xc3\xa4 p\xc3\xa4\xc3\xa4tti kuitenkin auttaa Nagoyan alueen suuryrityksi\xc3\xa4, mutta vaati osakekirjoja, saneeraussuunnitelmaa ja irtisanomisia. Ensiksi Kiichiro kielt\xc3\xa4ytyi suunnitelmasta, mutta maaliskuussa 1950, kun yhti\xc3\xb6 oli jo 76 miljoonaa jeni\xc3\xa4 tappiolla, Kiichirolla ei ollut en\xc3\xa4\xc3\xa4 valinnanvaraa. Eijin muistelmien mukaan Kiichiro pyysi kyyneleet silmiss\xc3\xa4 1600:aa yhti\xc3\xb6n 7600 ty\xc3\xb6ntekij\xc3\xa4st\xc3\xa4 irtisanomaan itsens\xc3\xa4 vapaaehtoisesti. Sen j\xc3\xa4lkeen Toyotan oma ammattiliitto lakkoili 60 p\xc3\xa4iv\xc3\xa4\xc3\xa4, mutta kun 2000 henkil\xc3\xb6\xc3\xa4 oli irtisanoutunut, lakko p\xc3\xa4\xc3\xa4ttyi. Kaksi vuotta my\xc3\xb6hemmin, 27. maaliskuuta 1952 Kiichiro kuoli 57 vuoden i\xc3\xa4ss\xc3\xa4._NEWLINE_1950-luvulla Toyota alkoi myyd\xc3\xa4 autojaan ulkomailla, ja ensimm\xc3\xa4iset Crown-mallit saapuivat Yhdysvaltoihin vuonna 1957. Seuraavan kahdeksan vuoden aikana Toyota kasvatti mainettaan Yhdysvaltain markkinoilla muun muassa Corollan avulla. Pohjois-Amerikassa Toyotan vuosittainen automyynti ylitti ensimm\xc3\xa4isen kerran 2 miljoonan rajan vuonna 2003, niist\xc3\xa4 1,3 miljoonaa valmistettiin paikallisesti. Yhdysvalloissa Toyota myi 30. miljoonannen autonsa kes\xc3\xa4kuussa 2003. Ensiaskeleensa Euroopan markkinoilla Toyota otti 1960-luvun alkupuolella, kun Tanskaan aloitettiin maahantuonti vuonna 1963. T\xc3\xa4h\xc3\xa4n menness\xc3\xa4 Toyotoja on myyty Euroopassa jo yli 12 miljoonaa kappaletta._NEWLINE_Koska Toyota on saavuttanut maineensa ennen muuta tavanomaisten perheautojen vamistajana, se otti vuonna 1988 k\xc3\xa4ytt\xc3\xb6\xc3\xb6n tyt\xc3\xa4rmerkin Lexus, jolla markkinoidaan er\xc3\xa4it\xc3\xa4 edustusluokan automalleja. Lexus-nimen on tarkoitus tuoda mieleen luksus._NEWLINE_Toyotalla ei ollut erityist\xc3\xa4 kansainv\xc3\xa4list\xc3\xa4 tunnusta ennen vuotta 1989. Suunnittelukilpailun tuloksena syntynyt merkki muodostuu kolmesta ellipsist\xc3\xa4, joista hahmottuu T-kirjain._NEWLINE_Toyota on hybridiautojen uranuurtaja. Se toi maailman ensimm\xc3\xa4isen sarjavalmisteisen hybridiauton, Toyota Priuksen, markkinoille Japanissa vuonna 1997 ja maailmanlaajuinen myynti alkoi vuonna 2001. My\xc3\xb6s Lexuksella on hybridimalleja, kuten Lexus RX 450h ja Lexus GS 450h._NEWLINE_Toyota on valmistanut my\xc3\xb6s polttomoottoriauton t\xc3\xa4yss\xc3\xa4hk\xc3\xb6varianttia Toyota RAV4 EV:ia._NEWLINE_T\xc3\xa4yss\xc3\xa4hk\xc3\xb6autojen tuotanto lopetettiin Toyotalla syyskuussa 2014_NEWLINE_Toyota omistaa nykyisin kaksi muuta japanilaista autotehdasta, Daihatsun ja Hinon. Lis\xc3\xa4ksi Toyotalla on huomattava m\xc3\xa4\xc3\xa4r\xc3\xa4 kokoonpanotehtaita eri puolilla maailmaa, ja Yhdysvalloissa sill\xc3\xa4 on oman tuotantonsa ohella yhteistoimintaa General Motorsin kanssa. Toyota ty\xc3\xb6llist\xc3\xa4\xc3\xa4 nyky\xc3\xa4\xc3\xa4n Euroopassa noin 56 000 henkil\xc3\xb6\xc3\xa4._NEWLINE_Huhtikuussa 2019 Toyota ilmoitti antavansa kilpailijoidensa k\xc3\xa4ytt\xc3\xa4\xc3\xa4 ilmaiseksi l\xc3\xa4hes 24\xc2\xa0000 hybridiautoihin liittyv\xc3\xa4\xc3\xa4 patenttiaan.\n_START_SECTION_\nToyota Suomessa\n_START_PARAGRAPH_\nJapanilaisten autovalmistajien alettua etsi\xc3\xa4 uusia vientimarkkinoita Korpivaara Oy aloitti neuvottelut Toyota Motor Corporationin kanssa vuonna 1962. Suomeen tuotiin koeautoina kaksi Toyopet Tiaraa, joilla kartoitettiin niiden sopivuutta Suomen oloihin. Varsinainen maahantuonti k\xc3\xa4ynnistyi syksyll\xc3\xa4 1964, kun Helsinkiin saapui ensimm\xc3\xa4inen, 201 kappaleen er\xc3\xa4 Toyota Crown -autoja. Maahantuoja markkinoi uutuutta "suurena japanilaisena, jossa on amerikkalaiset tilat, eurooppalainen taloudellisuus ja japanilainen hienotekniikka". Autojen ostajat ja lehdist\xc3\xb6 ottivat Crownin vastaan hyvin my\xc3\xb6nteisesti, ja Tekniikan Maailma -lehti arvioi koeajon perusteella sen soveltuvan erityisen hyvin taksik\xc3\xa4ytt\xc3\xb6\xc3\xb6n. Vuonna 1965 Toyota Crown maksoi Suomessa 11\xc2\xa0600 markkaa, ja se sijoittui samaan hintaluokkaan esimerkiksi Citro\xc3\xabn DS:n, Opel Rekordin, Peugeot 404:n, Plymouth Valiantin ja Volvo Amazonin kanssa. Jo vuoden 1965 aikana yli 150 Toyota Crownia rekister\xc3\xb6itiin Suomessa takseiksi. _NEWLINE_Toyotan liikkeellel\xc3\xa4ht\xc3\xb6\xc3\xa4 Suomessa auttoi merkitt\xc3\xa4v\xc3\xa4sti se, ett\xc3\xa4 useimmat ennakkoluulot japanilaisia autoja kohtaan oli jo murrettu Datsunin vakiinnutettua asemansa. Toyotan myyntiluvut l\xc3\xa4htiv\xc3\xa4t kuitenkin ripe\xc3\xa4mp\xc3\xa4\xc3\xa4n nousuun vasta hieman pienemm\xc3\xa4n Toyota Coronan tultua Suomen markkinoille syksyll\xc3\xa4 1965. Kev\xc3\xa4\xc3\xa4ll\xc3\xa4 1967 tuli myyntiin Toyota Corolla, josta tuli valmistajan t\xc3\xa4rkein malli niin Suomessa kuin muuallakin. Corollan, Coronan ja Crownin menestyksen siivitt\xc3\xa4m\xc3\xa4n\xc3\xa4 Toyota nousi henkil\xc3\xb6autojen rekister\xc3\xb6intitilastossa 11. sijalle vuoden 1969 lopussa, jolloin sit\xc3\xa4 oli rekisteriss\xc3\xa4 runsaat 19\xc2\xa0000 autoa. Toyotan menestyskulku jatkui koko 1970-luvun ajan samalla kun esiteltiin uusia malleja. Vuonna 1973 Corolla nousi ensimm\xc3\xa4isen kerran Suomen myydyimm\xc3\xa4ksi henkil\xc3\xb6automalliksi, ja samana vuonna alkoi Toyota Hiace -pakettiautojen maahantuonti. Vuonna 1979 esitelty, hieman Corollaa pienempi Tercel oli ensimm\xc3\xa4inen etuvetoinen Toyota. 1970-luvun aikana Toyota nousi henkil\xc3\xb6autojen merkkikohtaisessa tilastossa kolmanneksi Fiatin ja Volkswagenin j\xc3\xa4lkeen, ja sen osuus Suomen henkil\xc3\xb6autokannasta nousi kolmesta 8,8 prosenttiin. Vuosina 1976\xe2\x80\x931977 Suomessa myytiin yli 2\xc2\xa0000 kappaletta pient\xc3\xa4 Toyota Timangi -avolavapakettiautoa._NEWLINE_Syyskuun alussa 1984 enemmist\xc3\xb6 Toyotan maahantuojan Korpivaara Oy:n osakkeista siirtyi Amer-yhtym\xc3\xa4n omistukseen. Vuoden 1988 lopussa Toyota oli Suomen toiseksi yleisin henkil\xc3\xb6automerkki Nissan-Datsunin j\xc3\xa4lkeen 197\xc2\xa0225 autolla ja runsaan kymmenen prosentin osuudella koko henkil\xc3\xb6autokannasta. Toyotan maahantuonti Suomessa j\xc3\xa4rjestettiin uudelleen Toyota Motor Corporationin perustettua sit\xc3\xa4 varten oman tyt\xc3\xa4ryhti\xc3\xb6n vuonna 1995. Vuoden 1999 lopussa Toyota oli Suomen yleisin automerkki 331\xc2\xa0970 autolla. Yleisimm\xc3\xa4t mallit olivat Corolla (150\xc2\xa0987 autoa), Carina (57\xc2\xa0431), Camry (14\xc2\xa0643) ja Avensis (13\xc2\xa0347) sek\xc3\xa4 pakettiautot Hiace (50\xc2\xa0188) ja Hilux (12\xc2\xa0077). Toyota Corolla oli Suomen yleisin yksitt\xc3\xa4inen automalli ja Toyota Hiace yleisin pakettiautomalli.'